b'\n_START_ARTICLE_\nGastronomia del Vietnam\n_START_SECTION_\nPlats\n_START_PARAGRAPH_\nEls G\xe1\xbb\x8fi Cu\xe1\xbb\x91n (sud del Vietnam) o nems (nord del pa\xc3\xads) s\xc3\xb3n una forma de menjar t\xc3\xadpica del Vietnam de la mena del que coneixem com a "rotllet de primavera". Consisteix a combinar una s\xc3\xa8rie d\'ingredients, com gamba, peix o trossos de salsitxa, amb trossets de mango vert, all, pebrot picant vert, embolicats en fulles verdes. Els mateixos ingredients es poden tamb\xc3\xa9 embolicar en seccions de pasta molt fina, gaireb\xc3\xa9 transparent, preparant uns rotllets amb els ingredients. Aquests rotllets normalment es van menjant a mesura que es van fent, per\xc3\xb2 tamb\xc3\xa9 es poden servir ja preparats._NEWLINE_S\xc3\xb3n molt comunes com a plat diari les diverses sopes de fideus. Hi ha un tipus de fideu vietnamita que \xc3\xa9s molt gruixut i que es menja en sopes clares amb trossos de porc i verdures. Sovint les sopes de fideus es mengen per esmorzar. La sopa m\xc3\xa9s coneguda \xc3\xa9s la pho, nom que apareix sovint a restaurants vietnamites arreu del m\xc3\xb3n. Consta de tires de carn cuites amb fideus en un brou durant llarg temps, i al darrer moment s\'amaneix amb suc de llima i altres condiments._NEWLINE_Hi ha tamb\xc3\xa9 una gran varietat de plats a base d\'arr\xc3\xb2s. S\'acompanyen sovint amb peix i amb marisc, com el cranc i les gambes, o b\xc3\xa9 amb preparacions a base de porc. El b\xc3\xa1nh ch\xc6\xb0ng \xc3\xa9s un past\xc3\xads quadrat d\'arr\xc3\xb2s, mongeta mung i porc que tradicionalment es menja a la festa de T\xe1\xba\xbft._NEWLINE_Hi ha molts peixos que tenen un paper important en la cuina del Vietnam. Els peixos poden ser de riu, car Vietnam t\xc3\xa9 moltes conques fluvials, estanys i aiguamolls, o b\xc3\xa9 marins, degut a la llarga costa de l\'est del pa\xc3\xads.\n_START_SECTION_\nSalses\n_START_PARAGRAPH_\n\xc3\x89s molt t\xc3\xadpica de la cuina vietnamita la salsa n\xc6\xb0\xe1\xbb\x9bc m\xe1\xba\xafm, feta amb anxoves locals que es fa servir per condimentar molts plats i que pot recordar la garum de l\'antiga Roma. Les anxoves per fer aquesta salsa provenen generalment de l\'illa de Ph\xc3\xba Qu\xe1\xbb\x91c, que tamb\xc3\xa9 \xc3\xa9s famosa pel seu pebre negre.\n_START_SECTION_\nDol\xc3\xa7os\n_START_PARAGRAPH_\nCom als Pa\xc3\xafsos Catalans, els vietnamites no solen menjar dol\xc3\xa7os com a postres, en tot cas mengen alguna fruita. S\xc3\xad que existeixen alguns dol\xc3\xa7os que es mengen en ocasions especials, com per exemple el ch\xc3\xa8, una mena de p\xc3\xbading dol\xc3\xa7 servit en forma de boles o b\xc3\xa9 m\xc3\xa9s tou, en una terrina, fet a base de soja. N\'hi ha de moltes varietats, gelats i servits calents, de diferents colors, i poden estar perfumats amb pl\xc3\xa0tan o altres gustos. Els b\xc3\xa1nh phu th\xc3\xaa s\xc3\xb3n pastissets que s\'ofereixen en les cerim\xc3\xb2nies de casament.\n_START_SECTION_\nBegudes\n_START_PARAGRAPH_\nA Vietnam no hi ha cultura de vi, tot i que es comercialitza el vi de serp, per\xc3\xb2 es produeix i es beu cervesa. Tamb\xc3\xa9 es fa licor d\'arr\xc3\xb2s. Les begudes dolces i fredes s\xc3\xb3n molt populars, com per exemple el caf\xc3\xa8 fred amb llet condensada o el te fred tr\xc3\xa0 \xc4\x91\xc3\xa1.'